钦定古今图书集成/明伦汇编/氏族典/第121卷 > 陈思让
## 钦定古今图书集成/明伦汇编/氏族典/第121卷 > 陈思让

按《宋史陈思让传》，“思让字后己，幽州卢龙人。仕后唐，
隶庄宗帐下，即位，补右班殿直。晋天福中，转东头供
奉官，再迁作坊使。安从进叛于襄阳，以思让为先锋
右厢都监，以功领奖州刺史。从进平，授坊州刺史。八
年，契丹谋入寇，以思让监澶州军，讨杨光远于青州，
又为行营右厢兵马都监。兵罢，改磁州刺史。未几，改”
卫州。丁内外艰，时武臣罕有执丧礼者，思让不俟诏，
去郡奔丧，闻者嘉之。起复随州刺史。汉初，移淄州，罢
任归朝。周祖即位，授磁州刺史，充北面兵马巡检。未
行，升磁州为团练，即以思让充使。广顺元年九月，刘
崇遣将自团柏军于窑子店，以思让与康延昭分为
左右厢排阵使，令率军至绛州，俄命权知绛州。明年，
迁绛州防御使。显德元年，改亳州防御使，充昭义军
兵马钤辖，迁安国军节度观察留后，充北面行营马
步军排阵使。五年，改义成军节度观察留后。六年，世
宗北征，命思让为都部署。世宗不豫，还京，留为关南
兵马都部署。恭帝嗣位，授广海军节度。宋初，加检校
太傅。乾德二年，又为保信军节度。时皇子兴元尹德
昭纳思让女为夫人。开宝二年，改护国军节度、河中
尹。七年，卒，年七十二。赠侍中